Na podlagi četrtega odstavka 23. člena Zakona o promociji kmetijskih in živilskih proizvodov (Uradni list RS, št. 26/11 in 57/12) je Svet za promocijo na svoji na svoji 40. seji sprejel

**POSLOVNIK**

O DELU SVETA ZA PROMOCIJO

**I. SPLOŠNE DOLOČBE:**

1. člen

(1) S Poslovnikom o delu Sveta za promocijo (v nadaljevanju: poslovnik) se ureja organizacijo in način dela Sveta za promocijo (v nadaljevanju: svet).

(2) Poslovnik vsebuje določbe o:

* konstituiranju sveta,
* delovnem področju sveta,
* pravicah in dolžnostih članov sveta,
* sejah sveta
* imenovanju strokovnih in posvetovalnih odborih in
* drugih vprašanjih pomembnih za delo sveta.

2. člen

(1) Svet o svojem delu obvešča širšo javnost.

(2) Obveščanje javnosti je v pristojnosti predsednika sveta.

3. člen

Svet odloči, ali bo o izvolitvi predsednika, namestnika predsednika in sekretarja odločal s tajnim ali javnim glasovanjem.

4. člen

(1) Kandidate za predsednika, namestnika predsednika in sekretarja predlagajo člani sveta.

(2) Kandidati, ki so predlagani v skladu s prejšnjim odstavkom, morajo dati soglasje k kandidaturi.

5. člen

(1) Za predsednika, namestnika predsednika in sekretarja je izvoljen kandidat, ki je dobil večino glasov navzočih članov sveta.

(2) V primeru, da nobeden od kandidatov ni dobil večine glasov, se glasovanje ponovi. Glasuje se med kandidatoma, ki imata največje število glasov. V tem primeru je izvoljen kandidat, ki ima večje število glasov.

(3) Če tudi pri ponovnem glasovanju dvoje ali več kandidatov prejme enako število glasov,

odloči žreb.

6. člen

V kolikor izvoljenemu predsedniku, namestniku predsednika in sekretarju sveta pred iztekom mandata preneha članstvo v svetu iz kakršnegakoli razloga, se v tridesetih dneh izvedejo nadomestne volitve po postopku predpisanim s tem poslovnikom.

**II. DELOVNO PODROČJE:**

7. člen

Svet je strokovno in usklajevalno telo ministra na področju promocije kmetijskih in živilskih proizvodov. Naloge sveta določa 24. člen Zakona o promociji kmetijskih in živilskih proizvodov (Uradni list RS, št. 26/11 in 57/12; v nadaljnjem besedilu: zakon).

8. člen

Gradiva z delovnega področja sveta je dolžno svetu za obravnavo na sejah sveta posredovati Ministrstvu za kmetijstvo, gozdarstvo in prehrano.

9. člen

Svet s sklepom lahko začne postopek imenovanja sektorskih odborov oziroma posvetovalnega odbora ter spreminja njihove sestavo na podlagi 25. člena zakona.

**III. PRAVICE IN DOLŽNOSTI ČLANOV SVETA:**

10. člen

(1) Člani sveta imajo pravico in dolžnost, da se udeležujejo sej sveta, sodelujejo pri delu sveta in odločajo.

(2) Član sveta ima pravico do pojasnila, obrazložitve in pobude za razpravo o posameznih vprašanjih iz pristojnosti sveta.

(3) Član sveta, ki se ne more udeležiti seje sveta, mora o tem in o razlogih za to obvestiti predsednika sveta.

11. člen

Člani sveta imajo dolžnost varovati podatke zaupne narave in poslovno tajnost.

**IV. SEJE SVETA:**

**A) Sklicevanje sej:**

12. člen

(1) Svet dela in odloča na rednih, izrednih in korespondenčnih sejah.

(2) Sejo sveta skliče predsednik sveta.

(3) Izredno ali korespondenčno sejo sveta se lahko skliče na zahtevo predsednika sveta ali ministra za kmetijstvo, gozdarstvo in prehrano.

(4) Predsednik sveta je dolžan sklicati sejo sveta, na zahtevo najmanj ene tretjine članov sveta.

(5) Če predsednik sveta ne skliče seje sveta v petnajstih dneh od dneva, ko je bila dana zahteva za sklic seje sveta, lahko skličejo sejo predlagatelji zahteve po sklicu seje sveta.

13. člen

(1) Na seje sveta se poleg članov sveta po potrebi vabi tudi predstavnike in strokovnjake Ministrstva za kmetijstvo, gozdarstvo in prehrano ter zunanje strokovnjake.

(2) Vabilo na redno sejo sveta s predlogom dnevnega reda, gradivom in potrjenim zapisnikom prejšnje seje sveta mora biti poslano članom sveta in predstavniku ministrstva najmanj deset dni pred dnevom, ki je določen za sejo sveta.

(3) Predlog dnevnega reda pripravi predsednik sveta.

14. člen

(1) Če predlagano gradivo vsebuje podatke zaupne narave, je treba gradivo označiti z oznako »poslovna skrivnost«.

(2) Član sveta odgovarja za kršitev dolžnosti varovanja poslovnih skrivnosti in podatkov zaupne narave.

**B) Potek seje:**

15. člen

Seji sveta predseduje predsednik sveta, njegov namestnik ali član, ki ga določi predsednik.

16. člen

(1) Predsedujoči začne sejo in ugotovi ali je svet sklepčen.

(2) Svet je sklepčen, če je na njem navzoča več kot polovica članov sveta.

(3) Če na seji sveta ni navzočih dovolj članov sveta, predsedujoči predlaga, da se v roku 8 dni ponovno skliče seja sveta z enakim dnevnim redom.

17. člen

(1) Predsedujoči obvesti svet, kateri odsotni člani sveta so se opravičili in kdo je bil še vabljen na sejo sveta, poleg članov sveta.

(2) Pri delu na seji sveta lahko sodelujejo poleg članov sveta tudi osebe, ki jih povabi predsednik sveta, vendar brez pravice odločanja.

18. člen

Predsedujoči predlaga dnevni red seje sveta. Vsak član sveta ima pravico predlagati spremembe in dopolnitve predlaganega dnevnega reda in pojasniti, zakaj je treba predlagano spremembo ali vprašanje vnesti v dnevni red. O predlogu nato odloča svet brez razprave.

19. člen

Svet pregleda izpolnjevanje sklepov predhodne seje.

20. člen

(1) Posamezne točke dnevnega reda se obravnava po zaporedju, kot je bil sprejet dnevni red.

(2) Med sejo sveta sme svet spremeniti zaporedje posameznih točk dnevnega reda.

21. člen

(1) V začetku obravnavanja posamezne točke dnevnega reda je predlagatelj predloga dolžan dati obrazložitev.

(2) Za predlagateljem dobijo besedo člani sveta in za njimi drugi udeleženci na seji sveta, ki se priglasijo k besedi in jim predsedujoči da besedo.

(3) Ko predsedujoči ugotovi, da ni več govornikov, razpravo zaključi in predlaga sprejem sklepov k obravnavani točki.

22. člen

(1) Predsedujoči lahko med sejo prekine delo sveta in določi dan in uro, ko se bo seja sveta nadaljevala.

(2) Predsedujoči prekine sejo v naslednjih primerih:

* če seja ni več sklepčna,
* če je treba opraviti razgovore in pridobiti potrebna mnenja,
* v drugih primerih, če tako sklene svet.

23. člen

(1) V primeru, da obravnavano vprašanje ne zahteva sklepanja ali če svet sprejme le informacijo, o kateri ni treba sklepati, svet konča razpravo in preide na naslednjo točko dnevnega reda.

(2) Če svet o zadevi, ki jo je obravnaval ni končal razprave ali če ni pogojev za odločanje ali če svet o zadevi ne želi odločati na isti seji se razprava oziroma odločanje o zadevi preloži na eno izmed naslednjih sej.

(3) Ko so obravnavane vse točke dnevnega reda, predsedujoči zaključi sejo sveta.

**C) Odločanje:**

24. člen

Svet odloča, če je na seji navzočih več kot polovica vseh članov sveta.

25. člen

Svet odloča z javnim glasovanjem. Glasuje se z dvigovanjem rok ali s poimenskim klicanjem članov sveta.

26. člen

Svet odloča z večino glasov navzočih članov.

27. člen

Člani sveta lahko glasujejo »za« ali »proti«. Če svet pri izvedbi glasovanja zaradi enakega števila glasov »za« in »proti« ne sprejme odločitve, odloči glas predsednika sveta.

28. člen

Pri vsaki točki dnevnega reda, razen v primerih iz prvega odstavka 21. člena tega poslovnika, sprejme svet ustrezen sklep.

Če je o kakšnem vprašanju več predlogov in dopolnitev, se glasuje za vsakega posebej kot so bili predlagani.

29. člen

Predsedujoči po vsakem opravljenem glasovanju ugotovi in objavi izid glasovanja.

**D) Zapisnik seje:**

30. člen

O delu seje sveta sekretar sveta ali od njega pooblaščena oseba piše zapisnik.

31. člen

Sprejet zapisnik podpišejo predsednik sveta in sekretar oziroma od njega pooblaščena oseba, ki je pisala zapisnik.

32. člen

Zapisnik obsega podatke o udeležbi na seji in glavne podatke o delu na seji, zlasti o predlogih, o katerih se je razpravljajo in o sklepih, ki so bili sprejeti.

33. člen

1. Sekretar sveta posreduje članom sveta zapisnik v roku osmih delovnih dni po končani seji sveta. Člani sveta lahko v roku petih delovnih dni po prejetju zapisnika posredujejo pripombo k zapisniku.
2. Sekretar sveta zapisnik dopolni s prejetimi pripombami članov sveta in ga posreduje članom sveta v potrditev. Če v roku petih delovnih dni po prejemu zapisnika člani sveta ne posredujejo novih pripomb, se šteje, da pripomb nimajo več in je zapisnik potrjen.
3. Potrjen zapisnik iz prejšnjega odstavka se objavi na enotnem spletišču državne uprave, razen podatkov, ki se štejejo za zaupne.
4. Izvirnike zapisnikov in sklepov sveta ter celotno gradivo vseh sej sveta hrani Ministrstvo za kmetijstvo, gozdarstvo in prehrano.

**V. KONČNE DOLOČBE:**

34. člen

Poslovnik se sprejme z večino glasov članov sveta.

35. člen

Ta poslovnik začne veljati z dnem sprejema na seji sveta.

36. člen

O vprašanjih in zadevah glede načina delovanja sveta, ki niso urejene s tem poslovnikom, lahko odloča svet s posebnim sklepom.

37. člen

Spremembe in dopolnitve poslovnika se sprejmejo po postopku, ki velja tudi za njegov sprejem.

Datum: 12.12.2019

mag. Anita Jakuš

PREDSEDNICA SVETA